অস্বস্তিতে লাল-হলুদ শিবির। আজ, বৃহস্পতিবার বরদলৈ ট্রফিতে অভিযান শুরু করছে ইস্টবেঙ্গল। বাংলাদেশের বঙ্গবীর অগ্রগামী একেবারেই অচেনা প্রতিপক্ষ। আর তাই উদ্বিগ্ন লাল-হলুদ কোচ রঞ্জন চৌধুরী।
১৯৯৬ সালে শেষবার বরদলৈ ট্রফিতে অংশ নিয়েছিল ইস্টবেঙ্গল। মনোরঞ্জন ভট্টাচার্যের কোচিংয়ে রানার্স হয় তারা। দু’দশক পরের ছবিটাও স্বস্তিদায়ক নয়। প্রধান কোচ ট্রেভর জেমস মর্গ্যান অস্ট্রেলিয়ায়। তাঁর সহকারী রিচার্ড অ্যান্ড্রু ড্রাইডেনও ফিরে গিয়েছেন ইংল্যান্ডে। পরিস্থিতি সামলাতে বরদলৈ ট্রফিতে দায়িত্ব দেওয়া হয়েছে অ্যাকাডেমির কোচ রঞ্জন চৌধুরীকে। এখানেই শেষ নয়। আইএসএলের জন্য প্রথম দলের অধিকাংশ ফুটবলারই যাননি দলের সঙ্গে। মেহতাব হোসেন, অর্ণব মণ্ডলদের শূন্যস্থান পূরণ করতে অ্যাকাডেমির নয় ফুটবলারকে নিয়েছেন লাল-হলুদ কোচ। এই অবস্থায় ভরসা বলতে তিন বিদেশি— দো দং হিউন, ক্যালাম অ্যাঙ্গাস ও  সোমিদে আদিলেজা।
বুধবার বিকেলে গুয়াহাটি থেকে ফোনে ইস্টবেঙ্গল কোচ বললেন, ‘‘বঙ্গবীর অগ্রগামী সম্পর্কে আমাদের কাছে ন্যূনতম তথ্যও নেই। ওদের কোনও ম্যাচ দেখার সুযোগও পাইনি।’’ সঙ্গে যোগ করলেন, ‘‘এই পরিস্থিতিতে আমাদের স্ট্র্যাটেজি হচ্ছে আক্রমণাত্মক খেলা।’’